《十日不至湖上》
宋代·周紫芝

我始跨匹马，蹭蹬来东吴。东吴亦何有，政复为西湖。

西湖如静女，婉然真彼姝。湘娥结烟鬟，水镜涵空虚。

晴光固不恶，雨态亦自殊。窈窕一僧窗，烟云媚朝晡。

上下数白鸟，飞翻与人娱。只今雨鸣叶，便作破跳珠。

寒窗挂薜萝，身疑在菰蒲。咫尺不得往，况乃千里馀。

始来梅欲花，旋复春去徂。幸兹得少留，驻我西征车。

尚可具小舟，红妆醉芙蕖。

作者简介：周紫芝（1082-1155），南宋文学家。字少隐，号竹坡居士，宣城（今安徽宣州市）人。绍兴进士。高宗绍兴十五年，为礼、兵部架阁文字。高宗绍兴十七年（1147）为右迪功郎敕令所删定官。历任枢密院编修官、右司员外郎。绍兴二十一年（1151）出知兴国军（治今湖北阳新），后退隐庐山。交游的人物主要有李之仪、吕好问吕本中父子、葛立方以及秦桧等，曾向秦桧父子献谀诗。约卒于绍兴末年。著有《太仓稊米集》、《竹坡诗话》、《竹坡词》。有子周畴。